钦定古今图书集成/明伦汇编/官常典/第617卷 > 孙遇
## 钦定古今图书集成/明伦汇编/官常典/第617卷 > 孙遇

按《明外史循吏传》：“遇字际时，福山人。宣德间，由进士
为户部主事。正统中，以大学士杨溥荐，擢徽州知府。
均徭清狱，修学劝农，政绩甚著。初，属邑造弓矢，岁费
钜万，遇力省之，计八百金而足，后遂为例。景泰元年，
以外艰去，民奏留之。旋丁内艰，民复奏留，不报。服阕，
再知徽州。四年冬，大雪三月。明年夏涝秋旱，禾麦尽”
伤，民群起行劫，遇擒获数十人，势犹未止，因上章言
状，乞大发粟赈贷，朝议从之。遇尽心抚恤，拯救有方，
民后安业。有聚众不时散者，御史欲兵之。遇请单骑
往谕，众即解去，获免者数百家。境内多山，民田所入
不足供一岁之食，先令转粟京师，率易之于他郡，劳
费殊甚。及是，遇请征银解部，公私皆便。久之，政通人
和，百废俱举。所部休宁、歙县生瑞麦，多至七十馀本，
有一茎三穗、四穗者。遇以献于朝。天顺初，九载秩满，
郡民复相率乞留。命晋秩三品，仍视郡事。遇恺悌慈
祥，言出见信。治郡十八年，最得民心。天顺末，擢江西
右布政使，转河南为左。成化五年，给事中萧彦庄劾
吏部尚书李秉，并及遇老疾不退，乃令致仕。徽州人
立生祠祀之。已，请命于朝，载之《祀典》，有司春秋致祭。
卒，年七十九。